गोल्ड जीत फोन कर बोली- पापा मैंने वादा पूरा किया, फाइनल के वक्त मां करती रही पूजा
हिसार की बॉक्सर स्वीटी बूरा ने विश्व महिला मुक्केबाजी चैंपियनशिप में गोल्ड जीता है। स्वीटी ने यह मुकाबला 81 किलोग्राम भार वर्ग में चीन की बॉक्सर को 4-1 से हराकर जीता।
हिसार की बॉक्सर स्वीटी बूरा ने विश्व महिला मुक्केबाजी चैंपियनशिप में गोल्ड जीता है। स्वीटी ने यह मुकाबला 81 किलोग्राम भार वर्ग में चीन की बॉक्सर को 4-1 से हराकर जीता। स्वीटी बूरा ने शनिवार को जब फाइनल खेला तो उस समय भी उसे गोल्ड और फीवर था, परंतु फिर भी उसने चैंपियनशिप जीती। स्वीटी ने कहा कि अभी भी तबीयत खराब है और अभी उसकी वापसी का पता नहीं है। क्योंकि अभी भी उसकी गेम चल रही है।
मां का सपना ओलिंपिक जीते बेटी
स्वीटी के मेडल जीतने की खुशी पर उसकी मां सुरेश कुमारी ने बताया कि जब उसका फाइनल मुकाबला चल रहा था तो वह पूरा समय पूजा में लगी रही। मैच जीतने के बाद ही उसने पूजा की।
उनकी बेटी ने उनका सपना पूरा कर दिया। पहले उसने सिल्वर मैडल जीता था। भगवान ऐसी बेटी सबको दें। मां ने कहा कि वह अब उसके आने पर उसे चूरमा खिलाकर मुंह मीठा करवाएगी। सुरेश कुमारी ने कहा कि उसकी जीत के लिए नवरात्रे रखे थे। माता रानी ने उसके सपने पूरे कर दिए। उसकी बेटी अब ओलिंपिक जीतने का भी सपना पूरा करेगी। माता रानी मेरी बेटी को गोल्ड जीताएगी।
स्वीटी ने वादा पूरा किया
स्वीटी के पिता महेंद्र सिंह बूरा ने बताया कि जाने से पहले स्वीटी ने कहा था कि पापा मैं गोल्ड लेकर आऊंगी। मैच जीतने के बाद उसने फोन करके कहा कि पापा मैंने अपना वादा पूरा किया। एरिया के लोग उसके स्वागत के लिए आएंगे और पूरी गर्म जोशी के साथ उसका स्वागत किया जाएगा। हम इस खुशी को बयान नहीं कर सकते।
कबड्‌डी टीम के कैप्टन के साथ हुई है शादी
हिसार की बेटी स्वीटी बूरा की शादी रोहतक के दीपक हुड्‌डा के साथ पिछले साल हुई थी। दीपक भारतीय कबड्‌डी टीम के कप्तान है। शादी के बाद भी स्वीटी ने अपना खेल और प्रैक्टिस जारी रखा। हालांकि शादी के बाद स्वीटी पर जिम्मेदारियां बढ़ गई। क्योंकि दीपक के मां- बाप इस दुनिया में नहीं है।
